Ego Odo dominus de Froleis notum facio quod cum controversia verteretur inter me ex una parte et Aurandum et Cotier et Bilon filiam defuncti Cristianz Patoille, homines S. Martini Avalonis ex altera, super terram de la forest de Stabulis, quam Sibilla vice-comitissa de Blaciaco quondam concesserat predictis hominibus, tandem inter me et ipsos ita fuit pacificatum quod predictam terram eisdem et eorum heredibus laudavi et concessi in perpetuum pacifice possidendam, ita quod censum quem pro ipsa terra prius solebant reddere, scilicet sex denarios pro arpento, mihi persolvent annuatim. Hoc factum laudavit Agnes uxor mea et, ut firmum et stabile permaneat, sigillo proprio presentem cartulam roboravi. Actum anno gratie M CC XX VIII mense maio.